Il district da Riviera (talian Distretto di Riviera, ant. Landvogtei Riviera, tudestg Landvogtei Reffier) è in district dal chantun Tessin. La chapitala è Osogna ma la dretgira districtuala (pretura) sa chatta a Biasca.

Geografia
Il district da Riviera è il penultim district tenor surfatscha (suandà be dal district da Mendrisio) ed il quint tenor populaziun dal chantun Tessin.
L'elevaziun la pli auta è il Torrone Alto (2'950 m). Auters pizs èn il Piz di Strega (2'912 m), il Pizzo di Claro (2'727 m), il Mottone (2'692 m) e la Cima di Bri (2'520 m).
Il flum il pli impurtant dal district è il Ticino. Tranter ils affluents degn da vegnir menziunads en il district èn il Brenno, che nascha en la Val dal Blegn (Valle di Blenio), ed il Rio di Lodrino.

Districts cunfinants

Istorgia
→ Artitgel principal: Riviera (Svizra)
En il 15avel tschientaner designava il num Riviera la terra tranter Biasca e la punt da Cassero, oz en la vischnanca Claro. Tranter il 1499 resp. 1500 ed il 1798 era la Riviera in signuradi cumin dals lieus (chantuns) Uri, Sviz e Silvania (Nidwalden). Dapi la stgaffiziun dal chantun Tessin l'onn 1803 furma ella in district da quel chantun.

Traffic

Autostradas
Il territori dal district vegn traversà da l'autostrada A2/E35 Basilea-Chiasso che collia il nord da la Svizra cun l'Italia tras il Son Gottard, Lugano ed il pass da Brogeda. L'autostrada ha sortidas en il district, numnadamain a Biasca.

Vias naziunalas
La via naziunala N2 (Lugano-Pass dal Son Gottard) traversa il district da Claro fin Biasca. A Biasca entschaiva la via per la Val Blenio ed il Pass dal Lucmagn.

Viafier
La lingia da viafier Bellinzona-Gottard traversa il territori dal district, cun staziuns a Biasca.

Circuls e vischnancas

Cun stan dal 1. da schaner 2016 cumprenda il district da Riviera sis vischnancas (comuni) gruppadas en in circul (circolo).

Circul da la Riviera

Midadas dapi ca. 1803
Las vischnancas da Pontirone e Loderio èn vegnidas incorporadas en la vischnanca da Biasca
La vischnanca da Prosito è vegnida fusiunada cun Lodrino

Colliaziuns
Artitgel «Riviera (Vogtei, Bezirk)» en il Lexicon istoric da la Svizra